Il-pandemija tal-coronavirus tirrappreżenta xokk kbir immens għall-ekonomiji globali u tal-UE, b'konsegwenzi soċjali u ekonomiċi gravi ħafna. L-attività ekonomika fl-Ewropa sofriet xokk gravi fl-ewwel nofs tas-sena u reġgħet irkuprat b'mod qawwi fit-tielet trimestru hekk kif il-miżuri ta' konteniment tneħħew gradwalment. Madankollu, iż-żieda qawwija tal-pandemija f'dawn l-aħħar ġimgħat qed jirriżulta fi tfixkil hekk kif l-awtoritajiet nazzjonali jintroduċu miżuri ġodda tas-saħħa pubblika biex jillimitaw it-tixrid tagħha. Is-sitwazzjoni epidemjoloġika tfisser li l-projezzjonijiet tat-tkabbir matul il-perjodu ta' tbassir huma soġġetti għal grad estremament għoli ta' inċertezza u ta' riskji. Irkupru interrott u mhux komplut It-Tbassir Ekonomiku tal-Ħarifa 2020 jipprojetta li l-ekonomija taż-Żona tal-Ewro tonqos b'7.8 % fl-2020 qabel tilħaq tkabbir ta' 4.2 % fl-2021 u ta' 3 % fl-2022. It-tbassir jipprojetta li l-ekonomija tal-UE tonqos b'7.4 % fl-2020 qabel ma tirkupra bi tkabbir ta' 4.1 % fl-2021 u bi 3 % fl-2022. Meta mqabbla mat-Tbassir Ekonomiku tas-Sajf 2020, il-projezzjonijiet tat-tkabbir kemm għaż-Żona tal-Ewro kif ukoll għall-UE huma kemxejn ogħla għall-2020 u inqas għall-2021. L-output kemm fiż-Żona tal-Ewro kif ukoll fl-UE mhuwiex mistenni li jirkupra l-livell ta' qabel il-pandemija fl-2022. L-impatt ekonomiku tal-pandemija varja ħafna madwar l-UE kollha u l-istess jgħodd għall-prospetti ta' rkupru. Dan jirrifletti l-firxa tal-virus, l-istrettezza tal-miżuri tas-saħħa pubblika meħuda biex irażżnuh, il-kompożizzjoni settorjali tal-ekonomiji nazzjonali u s-saħħa tar-reazzjonijiet tal-politika nazzjonali. Iż-żieda fil-qgħad trażżnet meta mqabbla mat-tnaqqis fl-attività ekonomika It-telf ta' impjiegi u ż-żieda fil-qgħad poġġew pressjoni kbira fuq l-għajxien ta' ħafna Ewropej. Il-miżuri ta' politika meħuda mill-Istati Membri, flimkien ma' inizjattivi fil-livell tal-UE għenu biex jittaffa l-impatt tal-pandemija fuq is-swieq tax-xogħol. Il-firxa mingħajr preċedent tal-miżuri meħuda, b'mod partikolari permezz ta' skemi ta' xogħol b'ħinijiet iqsar, ippermettew li ż-żieda fir-rata tal-qgħad tibqa' kajmana meta mqabbla mat-tnaqqis fl-attività ekonomika. Il-qgħad huwa mistenni li jkompli jiżdied fl-2021 hekk kif l-Istati Membri jeliminaw gradwalment il-miżuri għall-appoġġ ta' emerġenza u persuni ġodda jidħlu fis-suq tax-xogħol, iżda għandu jitjieb fl-2022 hekk kif l-ekonomija tkompli tirkupra. It-tbassir jipprojetta li r-rata tal-qgħad fiż-Żona tal-Ewro tiżdied minn 7.5 % fl-2019 għal 8.3 % fl-2020 u għal 9.4 % fl-2021 qabel ma tonqos għal 8.9 % fl-2022. Ir-rata tal-qgħad fl-UE hija mbassra li tiżdied minn 6.7 % fl-2019 għal 7.7 % fl-2020 u għal 8.6% fl-2021,qabel terġa' tinżel għal 8.0 % fl-2022. Id-defiċit u d-dejn pubbliku mistennija jiżdiedu Iż-żieda fid-defiċit tal-gvern hija mistennija li tkun sinifikanti ħafna madwar l-UE din is-sena hekk kif l-infiq soċjali jiżdied u d-dħul mit-taxxa jonqos, kemm minħabba l-azzjonijiet ta' politika eċċezzjonali mfassla biex jappoġġaw l-ekonomija, kif ukoll minħabba l-effett tal-istabbilizzaturi awtomatiċi. It-tbassir jipprojetta li d-defiċit aggregat tal-gvern taż-Żona tal-Ewro se jiżdied minn 0.6 % tal-PDG fl-2019 għal madwar 8.8 % fl-2020, qabel ma jonqos għal 6.4 % fl-2021 u għal 4.7 % fl-2022. Dan jirrifletti t-tneħħija gradwali mistennija tal-miżuri għall-appoġġ ta' emerġenza matul l-2021 hekk kif is-sitwazzjoni ekonomika titjieb. B'riflessjoni taż-żieda qawwija fid-defiċit, it-tbassir jipprojetta li l-proporzjon aggregat tad-dejn għall-PDG fiż-Żona tal-Ewro se jiżdied minn 85.9 % tal-PDG fl-2019 għal 101.7 % fl-2020, 102.3 % fl-2021 u 102.6 % fl-2022. L-inflazzjoni għadha baxxa F'Awwissu u Settembru it-tnaqqis qawwi fil-prezzijiet tal-enerġija wassal biex l-inflazzjoni nominali tkun negattiva. L-inflazzjoni bażi, li tinkludi l-provvisti kollha għajr l-enerġija u l-ikel mhux ipproċessat, naqset ukoll b'mod sostanzjali matul is-sajf minħabba domanda aktar baxxa għas-servizzi, speċjalment servizzi marbuta mat-turiżmu u mal-prodotti industrijali. Domanda dgħajfa, staġnar fis-suq tax-xogħol u rata tal-kambju tal-ewro qawwija se jeżerċitaw pressjoni 'l isfel fuq il-prezzijiet. L-inflazzjoni fiż-Żona tal-Ewro, kif imkejla bl-Indiċi Armonizzat tal-Prezzijiet għall-Konsumatur (Harmonised Index of Consumer Prices, HICP), hija mbassra li tilħaq medja ta' 0.3 % fl-2020, qabel ma titla' għal 1.1 % fl-2021 u għal 1.3 % fl-2022, hekk kif il-prezzijiet taż-żejt jistabbilizzaw ruħhom. Fl-UE, l-inflazzjoni hija mbassra għal 0.7 % fl-2020, għal 1.3 % fl-2021 u għal 1.5 % fl-2022. Il-Membri tal-Kulleġġ qalu: Valdis Dombrovskis, il-Viċi President Eżekuttiv għal Ekonomija għas-servizz tan-Nies, qal: “Dan it-tbassir jiġi hekk kif it-tieni mewġa tal-pandemija qed tifrex saħansitra aktar inċertezza u xxejjen it-tamiet tagħna għal irkupru rapidu. L-output ekonomiku tal-UE mhux se jerġa' lura għal-livelli ta' qabel il-pandemija sal-2022. Madankollu, tul dan il-perjodu ta' taqlib, urejna determinazzjoni u solidarjetà. Qbilna dwar miżuri bla preċedent biex ngħinu lin-nies u lill-kumpaniji. Se nkomplu naħdmu flimkien biex inwittu t-triq lejn l-irkupru, bl-użu ta' kull għodda għad-dispożizzjoni tagħna. Qbilna dwar pakkett ta' rkupru storiku, NextGenerationEU - bil-Faċilità għall-Irkupru u r-Reżiljenza fil-qalba tiegħu - biex nipprovdu appoġġ massiv lir-reġjuni u lis-setturi li ntlaqtu l-agħar. Qed nappella mill-ġdid lill-Parlament Ewropew u lill-Kunsill biex jikkonkludu mingħajr dewmien in-negozjati biex il-flus jibdew jiċċirkolaw fl-2021 sabiex inkunu nistgħu ninvestu, nirriformaw u nerġgħu nibnu flimkien.” Paolo Gentiloni, il-Kummissarju għall-Ekonomija, qal: “Wara l-aktar reċessjoni profonda fl-istorja tal-UE fl-ewwel nofs ta' din is-sena u titjib qawwi ħafna fis-sajf, l-irkupru tal-Ewropa ġie interrott minħabba żieda qawwija fil-każijiet tal-COVID-19. It-tkabbir se jirritorna fl-2021 iżda jridu jgħaddu sentejn sakemm l-ekonomija Ewropea toqrob lejn il-livell li kellha qabel il-pandemija. Fil-kuntest attwali ta' inċertezza għolja ħafna, il-politiki ekonomiċi u fiskali nazzjonali jridu jibqgħu ta' appoġġ, filwaqt li l-pakkett NextGenerationEU jrid jiġi ffinalizzat din is-sena u jiġi implimentat b'mod effettiv fl-ewwel nofs tal-2021.” Livell għoli ta' inċertezza b'riskji negattivi għall-prospettivi L-inċertezzi u r-riskji madwar it-Tbassir Ekonomiku tal-Ħarifa 2020 jibqgħu eċċezzjonalment kbar. Ir-riskju prinċipali ġej minn deterjorament tal-pandemija, li jirrikjedi miżuri tas-saħħa pubblika aktar stretti u li jwassal għal impatt aktar sever u fit-tul fuq l-ekonomija. Dan wassal għal analiżi tax-xenarji msejsa fuq żewġ perkorsi alternattivi tal-evoluzzjoni tal-pandemija - wieħed aktar favorevoli u l-ieħor aktar negattiv - flimkien mal-impatt ekonomiku tagħha. Hemm ukoll ir-riskju li l-feriti li ħalliet il-pandemija fuq l-ekonomija - bħall-fallimenti, il-qgħad fit-tul u t-tfixkil fil-provvista - jkunu aktar profondi u estensivi. L-ekonomija Ewropea tista' wkoll tintlaqat b'mod negattiv jekk l-ekonomija globali u l-kummerċ dinji jitjiebu inqas milli mbassar jew jekk it-tensjonijiet kummerċjali jiżdiedu. Il-possibbiltà ta' stress fis-suq finanzjarju tippreżenta riskju negattiv ieħor. Mil-lat pożittiv, NextGenerationEU, il-programm ta' rkupru ekonomiku tal-UE, inkluża l-Faċilità għall-Irkupru u r-Reżiljenza, x'aktarx li jagħtu spinta lill-ekonomija tal-UE aktar b'saħħitha minn dik projettata. Dan minħabba li t-tbassir jista' jinkorpora parzjalment biss il-benefiċċji probabbli ta' dawn l-inizjattivi, billi l-informazzjoni disponibbli f'dan l-istadju dwar il-pjanijiet nazzjonali għadha limitata. Ftehim kummerċjali bejn l-UE u r-Renju Unit ikollu wkoll impatt pożittiv fuq l-ekonomija tal-UE mill-2021 meta mqabbel max-xenarju bażi mbassar tal-kummerċ tar-Renju Unit u tal-UE bbażat fuq ir-regoli tal-iktar nazzjon iffavorit (Most Favoured Nation, MFN) tad-WTO. It-tbassir tħejja f'kuntest ta' inċertezza severa, bl-Istati Membri jħabbru miżuri tas-saħħa pubblika ewlenin ġodda fit-tieni nofs ta' Ottubru 2020 biex jillimitaw it-tixrid tal-virus. Dan it-tbassir huwa msejjes fuq is-sett abitwali ta' suppożizzjonijiet tekniċi li jikkonċernaw ir-rati tal-kambju, ir-rati tal-imgħax u l-prezzijiet tal-prodotti bażiċi b'data limitu tat-22 ta' Ottubru 2020. Rigward id-data kollha l-oħra li dieħla, inkluża l-informazzjoni dwar il-politiki tal-gvern, dan it-tbassir qed jikkunsidra l-informazzjoni disponibbli sat-22 ta' Ottubru, inkluża din id-data. Dment li ma jiġux imħabbra politiki b'mod kredibbli u speċifikati fid-dettall, il-projezzjonijiet ma jassumu l-ebda tibdil fil-politika. It-tbassir jiddependi fuq żewġ suppożizzjonijiet tekniċi importanti. L-ewwel nett, il-miżuri tas-saħħa pubblika huma preżunti li jibqgħu fis-seħħ sa ċertu punt matul il-perjodu ta' tbassir. Madankollu, wara l-issikkar sinifikanti tagħhom fir-raba' kwart tal-2020, l-istrettezza tal-miżuri hija mistennija li tonqos gradwalment fl-2021. Huwa preżunt ukoll li l-impatt ekonomiku ta' livell partikolari ta' restrizzjonijiet jonqos maż-żmien hekk kif is-sistema tas-saħħa u l-aġenti ekonomiċi jadattaw għall-ambjent tal-coronavirus. It-tieni, minħabba li r-relazzjonijiet futuri bejn l-UE u r-Renju Unit għadhom mhumiex ċari, il-projezzjonijiet għall-2021 u l-2022 huma bbażati fuq suppożizzjoni teknika li l-UE u r-Renju Unit se jinnegozjaw fuq ir-regoli tan-Nazzjon l-Aktar Iffavorit (MFN) tad-WTO mill-1 ta' Jannar 2021 'il quddiem. Dan isir purament għal raġunijiet ta' tbassir biss u ma jirrifletti l-ebda antiċipazzjoni jew previżjoni fir-rigward tal-eżitu tan-negozjati bejn l-UE u r-Renju Unit dwar ir-relazzjoni futura tagħhom. It-tbassir li jmiss tal-Kummissjoni Ewropea se jkun aġġornament tal-PDG u l-projezzjonijiet tal-inflazzjoni fit-Tbassir Ekonomiku tax-Xitwa 2021, li huwa mistenni li jiġi ppreżentat fi Frar 2021. Id-dokument sħiħ: Tbassir Ekonomiku tal-Ħarifa 2020 Segwi lill-Viċi President Dombrovskis fuq Twitter: @ VDombrovskis Segwi lill-Kummissarju Gentiloni fuq Twitter: @ PaoloGentiloni Segwi lil DĠ ECFIN fuq Twitter: @ ecfin